**ΝΕΑ ΕΛΛΗΝΙΚΑ**

**Α΄ ΤΑΞΗ ΕΠΑΛ**

**Θεματική Ενότητα:Ο ΑΝΘΡΩΠΟΣ ΚΑΙ Η ΦΥΣΗ**

**Α. Μη λογοτεχνικό κείμενο**

**Υπάρχει μαγεία στη φύση. Περπάτησε κοντά της!**

*Το κείμενο είναι άρθρο της Μαρίας Σκαμπαρδώνη και αντλήθηκε από τον ιστότοπο* [*www.eleonescamp.gr*](http://www.eleonescamp.gr)*.*

Η γεμάτη άγχος και υποχρεώσεις ζωή στην πόλη μάς στέρησε ένα σπουδαίο αγαθό που είναι απαραίτητο για την ψυχική και σωματική μας υγεία: την επαφή μας με τη φύση, με το κομμάτι του εαυτού μας που έχει ανάγκη να έρθει σε επαφή με το φυσικό περιβάλλον, με το ανόθευτο εκείνο κομμάτι του κόσμου που δεν έχει την τεχνητή επιρροή του ανθρώπου. Η φύση αναγεννά το εσωτερικό του ανθρώπου, τον εξημερώνει και τον γαληνεύει από τα άγχη της καθημερινότητας και την ασταμάτητη προσπάθεια να τα προλαβαίνουμε όλα.

Δεν υπάρχει, θεωρώ, σπουδαιότερη πρωτοβουλία από το να συμπεριλάβουμε στη ζωή μας την πεζοπορία στη φύση. Λίγη ώρα χωρίς κινητό, χωρίς υπολογιστή, χωρίς άγχος, χωρίς έγνοιες. Μόνο εμείς κοντά στον βαθύτερο εαυτό μας και κοντά στο λιτό και συνάμα αξεπέραστο μεγαλείο της φύσης που μπορεί να σου χαρίσει περισσότερα αγαθά από όσα πιστεύεις. Δεν είναι υπέροχο να μυρίζεις τον αέρα των δέντρων, τα λουλούδια και την ευωδία που αυτά αναβλύζουν, να παρατηρήσεις τα πουλιά; Δεν είναι υπέροχο να δροσιστείς στο ήρεμο νερό της λίμνης, να δοκιμάσεις τους αγνούς καρπούς της γης;

Η πεζοπορία στη φύση δεν είναι απαραίτητο να είναι μία μοναχική εμπειρία. Πάρε μαζί σου τους φίλους και την οικογένειά σου, ώστε να έχεις την ευκαιρία να έρθεις σε αληθινή και πραγματική επαφή με τους δικούς σου ανθρώπους. Θα είναι μία μοναδική ευκαιρία να μιλήσεις με τα άλλα πρόσωπα μέσα σε ένα περιβάλλον ηρεμίας και γαλήνης, θα έρθεις κοντά τους με ένα δέσιμο πιο δυνατό και αδιαπέραστο από τις ενοχλήσεις τις πόλεις.

Και όταν περπατάς στη φύση, μη συγκρατήσεις τον εαυτό σου. Τέντωσε το σώμα σου, κινήσου σαν αιλουροειδές. Μην πιέσεις τον εαυτό σου να περπατάει αρκετή ώρα αν δεν είσαι εκπαιδευμένος ή είσαι άπειρος**·** ξεκίνησε αργά και χαλαρά, το σώμα γνωρίζει μόνο του και θα συνηθίσει με τον καιρό.

Έλα κοντά στη φύση με μικρούς περιπάτους. Θα αγαλλιάσει όλος ο κόσμος σου, θα καθαρίσει η αναπνοή σου, θα γαληνέψει ο νους σου…

**Α3. (μονάδες 25)**

Η συντάκτρια του κειμένου μάς προσκαλεί να ζήσουμε έστω και λίγο μια ζωή πλάι στη Φύση. Τι είδους χαρές αντλεί ο άνθρωπος των πόλεων από τη ζωντανή επαφή με το φυσικό περιβάλλον; Γιατί, ωστόσο, κατά τη γνώμη σου, πολλοί άνθρωποι αρνούνται, στους καιρούς που ζούμε, να ακολουθήσουν το «προσκλητήριο» της συντάκτριας του άρθρου; Ανάπτυξε τις σκέψεις σου σε άρθρο 200-250 λέξεων που πρόκειται να δημοσιευτεί στην εφημερίδα που εκδίδει η περιβαλλοντική ομάδα του σχολείου σου.

**Μονάδες 25**

**Β. Λογοτεχνικό κείμενο**

**Κώστας Ουράνης (1890 – 1953)**

**Τους ναυτικούς τους γέρους συλλογίζουμαι**

*Ο Κώστας Ουράνης ήταν* ***Έλληνας ποιητής, πεζογράφος,*** *κριτικός λογοτεχνίας, μεταφραστής, δοκιμιογράφος και δημοσιογράφος. Το ποίημα που ακολουθεί προέρχεται από τη συλλογή Κώστας Ουράνης,* Ποιήματα*, Βιβλιοπωλείον της «Εστίας», Αθήνα 1953.*

Τους ναυτικούς τους γέρους συλλογίζουμαι,
που πια να ταξιδέψουν δε μπορούνε
κι αράξαν στο νησί τους — και τις μέρες τους
ανώφελοι και άνεργοι περνούνε·

που είναι σαν ξένοι στη ζωή τη γύρω τους
και στο νησί τους σα φυλακισμένοι,
που σέρνουνται σκυφτοί και λιγομίλητοι
κι ο νους τους στα ταξίδια τους πηγαίνει·

που πάντα τη φανέλλα με την κόκκινη
την άγκυρα στο στήθος τους φοράνε
και που, όταν περπατάν, σκαμπανεβάζουνε
σα μέσα σε καράβι ακόμα να 'ναι·

που, στεριανοί, δεν παύουνε να γνοιάζουνται
για τον καιρό στη θάλασσα που κάνει,
που κι ούτε μιαν ημέρα δεν αφήνουνε
χωρίς να κατεβούνε στο λιμάνι·

και που, όταν ο χειμώνας μέσ' στο σπίτι τους
τούς κλείνει, μπρος στο τζάκι τους, τα βράδυα,
μ' υπομονή κι αγάπη —για τ' αγγόνια τους
είτε γι' αυτούς — μικρά φτιάνουν καράβια...

**Β3. (μονάδες 25)**

Να επιλέξεις ένα από τα δύο ακόλουθα θέματα παραγωγής λόγου. Να καταγράψεις τις απαντήσεις σου σε ένα κείμενο 100-150 λέξεων.

1. Ο ποιητής χρησιμοποιεί τρεις (3) παραστατικές παρομοιώσεις στο κείμενό του, για να δείξει τη σχέση των γέρων ναυτικών με τον κοινωνικό περίγυρο και το φυσικό περιβάλλον του νησιού τους. Να τις εντοπίσεις, να τις καταγράψεις και να αποτυπώσεις με τη βοήθειά τους την ψυχική διάθεση των ηλικιωμένων πλέον ναυτικών απέναντι στις θάλασσες και στα ταξίδια που εγκατέλειψαν. Αν εσύ, προσωπικά, ήσουν στη θέση των ναυτικών αυτών, φαντάζεσαι ότι θα μοιραζόσουν μαζί τους παρόμοια συναισθήματα;

ή

1. Στην τελευταία στροφή του ποιήματος, το ποιητικό υποκείμενο δηλώνει έμμεσα την επιθυμία των γέρων ναυτικών να δουν κάποιο από τα νεότερα μέλη της οικογένειάς τους να συνεχίζει τη ναυτική παράδοση που εκείνοι ξεκίνησαν και / ή τίμησαν με τη ζωή τους. Σε κείμενό σου να υποδυθείς κάποιο από τα νεότερα αυτά μέλη («εγγόνι» προς «παππού») και να δηλώσεις πώς σκέφτεσαι να ανταποκριθείς στην επιθυμία του αγαπημένου σου προγόνου.

**Μονάδες 25**